Document ID: 32012R0223
Publication Date: 2012-03-14

Content:
REGOLAMENT TAL-KUMMISSJONI (UE) Nru 223/2012
tal-14 ta’ Marzu 2012
li jemenda r-Regolament (KE) Nru 2003/2003 tal-Parlament Ewropew u tal-Kunsill dwar il-fertilizzanti bl-għan li jiġu adottati l-Annessi I u IV għall-progress tekniku
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 2003/2003 tal-Parlament Ewropew u tal-Kunsill tat-13 ta' Ottubru 2003 dwar il-fertilizzanti (1), u b'mod partikolari l-Artikoli 31(1) u (3) tiegħu,
Billi:
(1)
L-Artikolu 3 tar-Regolament (KE) Nru 2003/2003 jistipula li fertilizzant li jagħmel parti minn tip ta' fertilizzant elenkat fl-Anness I mehmuż miegħu u li jikkonforma mal-kundizzjonijiet stipulati f'dak ir-Regolament jista' jissejjaħ fertilizzant tal-KE.
(2)
It-tipi ta' fertilizzanti mniżżla fl-Anness I mar-Regolament (KE) Nru 2003/2003 jinkludu xi tipi li jistgħu jinbiegħu biss fil-forma ta trab fin, u tipi oħra li jistgħu wkoll jinbiegħu fil-forma ta' sospensjonijiet. Il-fertilizzanti fil-forma ta' sospensjonijiet jippreżentaw inqas riskju għas-saħħa tal-bdiewa meta jintużaw f'kundizzjonijiet li taħthom l-użu ta' trab fin ikun jirriżulta fit-teħid 'il ġewwa man-nifs ta' trabijiet. Biex jitnaqqas l-esponiment tal-bdiewa għat-trabijiet, l-alternattiva li jintużaw is-sospensjonijiet għandha tiġi estiża biex tinkludi t-tipi ta' fertilizzanti abbażi ta' mikronutrittivi tal-managaniż, waqt li l-medda ta' ingredjenti permessi fis-sospensjonijiet ta' fertilizzanti eżistenti ta' boron u ta' ram għandha wkoll tiġi estiża.
(3)
Ir-Regolament (KE) Nru 2003/2003 jipprevedi l-użu ta' aġenti kumplessanti bħala ingredjenti fil-fertilizzanti abbażi ta' mikronutrittivi. Madankollu, l-ebda fertilizzant mhu qed jiġi kklassifikat bħala fertilizzant tal-KE billi l-ebda lista ta' aġenti kumplessanti awtorizzati għadha ma ġiet stabbilita fl-Anness I ma' dak ir-Regolament u minħabba li ma hemm l-ebda deżinjazzjoni tat-tip għall-fertilizzanti li fihom l-aġenti komplessanti. Billi aġenti kumplessanti xierqa (imluħa tal-aċidu linjusulfoniku - minn issa ’l quddiem "LS") huma issa disponibbli, għandhom jiżdiedu mal-lista tal-aġenti kumplessanti awtorizzati u għandhom jinħolqu deżinjazzjonijiet ta' tip korrispondenti. Id-deżinjazzjonijiet attwali tat-tip għat-taħlitiet tal-fertilizzanti għandhom ukoll ikunu adattati biex jippermettu l-użu ta' aġenti kumplessanti, iżda kull taħlita ma għandux ikollha aktar minn aġent kumplessant wieħed biex ikunu ffaċilitati l-kontrolli uffiċjali.
(4)
Ir-regoli l-ġodda għat-taħlitiet u sospensjonijiet ta' mikronutrittivi jeħtieġu t-tikkettjar ta' dawn it-tipi ta' fertilizzanti. Madankollu, il-ħażniet ta' fertilizzanti ttikkettjati skont ir-regoli l-qodma għandhom jibqgħu jeżistu għal xi żmien. Il-manifatturi għandhom għalhekk jingħataw biżżejjed żmien biex iħejju tikketti ġodda u biex ibigħu l-istokkijiet eżistenti kollha.
(5)
Ir-Regolament (KE) Nru 2003/2003 jipprovdi sensiela ta' regoli għall-ittikkettjar ta' fertilizzanti abbażi ta' mikronutrittivi mħallta iżda ma jipprovdix għad-deżinjazzjonijiet korrispondenti tat-tip fl-Anness I tiegħu. Ir-Regolament (UE) Nru 137/2011 introduċa t-Tabella E.2.4 fit-Taqsima E.2 tal-Anness I mar-Regolament (KE) Nru 2003/2003 li fiha d-dominazzjonijiet korrispondenti tat-tip u regoli aktar ċari għat-taħlitiet ta' fertilizzanti abbażi ta' mikronutrittivi. Madankollu, it-Tabella E.2.4 teħtieġ xi tagħrif dwar l-ittikkettjar, li f'ċerti każijiet ma jkunx konformi ma' dak mitlub mill-Artikoli 6(6) u 23(2) tar-Regolament (KE) Nru 2003/2003. It-Tabella E.2.4 għandha għalhekk tiġi emendata kif xieraq. Għandu jingħata perjodu tranżitorju biex jippermetti lill-operaturi ekonomiċi jadattaw għar-regoli l-ġodda u jbigħu l-ħażniet tagħhom ta' fertilizzati abbażi ta' mikronutrittivi.
(6)
L-aċidu-N,N'-di(2-idrossibenżil)etilendiammina-N,N' diaċetiku (minn issa ’l quddiem "HBED") huwa aġent organiku kelant (chelating) għall-mikronutrittivi. B'mod partikolari, il-ħadid kelati bl-HBED jintuża biex jagħmel tajjeb għan-nuqqasijiet ta' ħadid u biex jirrimedja l-klorożi ferriku għal varjetà kbira ta' siġar tal-frott. L-eliminazzjoni ta' klorożi ferriku u s-sintomi tiegħu jiżgura weraq aħdar, u tkabbir u żvilupp tajjeb tal-frott. Il-forma ta' ħadid kelat ta' HBED ġiet awtorizzata fil-Polonja bla ma tikkawża l-ebda ħsara għall-ambjent. L-HBED għalhekk għandu jiżdied mal-lista ta' aġenti organiċi kelanti għall-mikronutrittivi fl-Anness I mar-Regolament (KE) Nru 2003/2003. Madankollu, huwa xieraq li jiġi stabbilit perjodu tranżitorju biex l-HBED jiġi awtorizzat wara l-pubblikazzjoni tan-norma EN korrispondenti.
(7)
Id-diċiandiammid/1,2,4 triażol (minn issa ’l quddiem “DCD/TZ”) u l-1,2,4 triażol/3-metilpirażol (minn issa ’l quddiem “TZ/MP”) huma inibituri ta' nitrifikazzjoni li jintużaw flimkien ma' fertilizzanti li fihom in-nitroġenu nutrijenti fil-forma ta' urea u/jew l-imluħa tal-ammonju. Dawn l-inibituri jtawwlu d-disponibbiltà ta' nitroġenu għall-uċuħ tar-raba, inaqqsu l-lissija tan-nitrati, u jnaqqsu l-emissjonijiet tal-ossidu tan-nitroġenu fl-atmosfera.
(8)
It-triammid N-(2-nitrofenil)fosforiku (minn issa ’l quddiem "2-NPT") huwa inibitur tal-ureżi magħmul għall-fertilizzanti tan-nitroġenu li fihom l-urea biex iżid id-disponibbiltà tan-nitroġenu għall-pjanti waqt li jnaqqas l-emissjonijiet tal-ammonja fl-atmosfera.
(9)
Id-DCD/TZ, it-TZ/MP u t-2-NPT intużaw fil-Ġermanja waqt li d-DCD/TZ u t-TZ/MP intużaw fir-Repubblika Ċeka għal ħafna snin fejn urew li kienu effiċjenti u li ma jagħmlu l-ebda ħsara għall-ambjent. Id-DCD/TZ, it-TZ/MP u t-2-NPT għandhom għalhekk jiżdiedu mal-lista tal-inibituri ta' nitrifikazzjoni u ta' ureżi awtorizzati fl-Anness I mar-Regolament (KE) Nru 2003/2003 biex ikunu disponibbli fuq medda usa' għall-bdiewa madwar l-Unjoni kollha.
(10)
Ir-Regolament (KE) Nru 2003/2003 jitlob il-kontroll tal-fertilizzanti tal-KE b'konformità mal-metodi ta' teħid ta' kampjuni u ta' analiżi li huma deskritti fl-Anness IV tiegħu. Madankollu, xi wħud minn dawn il-metodi mhumiex rikonoxxuti internazzjonalment u għandhom jiġu sostitwiti minn standards EN żviluppati dan l-aħħar mill-Kumitat Ewropew għall-Istandardizzazzjoni.
(11)
In-normi EN huma normalment ivvalidati permezz ta' tqabbil interlaboratorju biex jiġu kkwantifikati r-riproduttività u r-repetizzjoni tal-metodi analitiċi. Għalhekk għandha ssir distinzjoni bejn Standards EN ivvalidati u metodi mhux validati biex jiġu identifikati dawk l-Istandards EN li taw prova tal-affidabbiltà tal-istatistika.
(12)
Biex tiġi ssimplifikata l-leġiżlazzjoni u tiġi ffaċilitata reviżjoni fil-ġejjieni, huwa xieraq li t-test sħiħ tal-metodi analitiċi fl-Anness IV tar-Regolament (KE) Nru 2003/2003 jiġi sostitwit b’referenzi għall-istandards EN li se jiġu ppubblikati mill-Kumitat Ewropew għall-Istandardizzazzjoni.
(13)
Ir-Regolament (KE) Nru 2003/2003 għandu għalhekk jiġi emendat skont dan.
(14)
Il-miżuri previsti f'dan ir-Regolament huma konformi mal-opinjoni tal-Kumitat stabbilit bl-Artikolu 32 tar-Regolament (KE) Nru 2003/2003,
ADOTTAT DAN IR-REGOLAMENT:
Artikolu 1
Emendi
1. L-Anness I tar-Regolament (KE) Nru 2003/2003 huwa emendat skont l-Anness I ta’ dan ir-Regolament.
2. L-Anness IV tar-Regolament (KE) Nru 2003/2003 huwa emendat skont l-Anness II ta’ dan ir-Regolament.
Artikolu 2
Dħul fis-seħħ
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Il-punti (1)(a), (b)(i), (c)(i), (c)(ii), (d)(i), (e)(i), (f)(i) u l-punt (2) tal-Anness I għandhom japplikaw sal-4 ta' April 2013.
L-annotazzjoni 11 tal-punt (3) tal-Anness I għandha tapplika mill-4 ta' Lulju 2012.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussell, l-14 ta’ Marzu 2012.

Metadata:
Eurovoc Level 1 Categories: 100147
100156
Eurovoc Level 2 Categories: 100249
100245
100196
Eurovoc Level 3 Categories: 13
2442
2014
87
All Eurovoc Categories: 191
5451
765
893